钦定古今图书集成/方舆汇编/职方典/第1365卷 > 《还珠赋》唐·令狐楚
## 钦定古今图书集成/方舆汇编/职方典/第1365卷 > 《还珠赋》唐·令狐楚

物之多兮珠为珍，通其货而济乎人。才披沙以晶耀，
俄错彩以璘玢。避无厌之心，去之他境；归克俭之政，
还乎旧津。由是观德，孰云无神。相彼南州，昔无廉吏。
富其润屋，贪以败类。孤汉主析圭之恩，夺苍梧易末
之利。滥源既启，真质斯閟。从于旧而不瑕，谅天盼兮
有自。孟君来止，惠政潜施。欲不欲之欲，为无为之为。
不召其珠，珠无胫而至；不移其俗，俗如影之随。尔其
状也，掩星彩，迷瑶月。灿灿离离，与波逶迤。乍入潭心，
时依浦口。惊泉客之初泣，疑冯夷之始剖。依于仁里，
天亦何言？富彼贪夫，神之所否。沙下兮泥间，韬光兮
自闲。映百华之皎皎，杂鱼目之鳏鳏。岂比黄帝之使
象罔，元珠乃得；蔺生之诡秦王，荆玉斯还。由是发润
洲𬞟，增辉崖草。水容益媚，泽气弥好。川实效珍，地宁
爱宝。隐见谅符乎龙跃，亏全非系乎蚌老。岂惟彰太
守之深仁，所以表天子之至道。观夫采耀外炫，英华
内含。饰君之履兮岂不可，照君之车兮岂不堪。犹未
遭于采拾，尚见滞于江潭。虽旧史之录，与前贤之谈。
终思入掬以腾价，求得书绅而励食。于惟明时，不贵
异物。徒饰表著，招累而握，珍者难屈。是珍也，居下流
而委弃，历终岁而堙郁。望高鉴兮暗投，幸馀光之恍
怫。